Martin Henriksen (DF), 2009-05-05:
Derfor rejste Dansk Folkeparti sidste år sagen vedrørende tuneseren, der opholdt sig tæt på tegneren Kurt Vestergaard, og med baggrund i Dansk Folkepartis initiativ blev der vedtaget et lovforslag, der i udgangspunktet pålagde udlændinge på tålt ophold, herunder den omtalte tuneser, at tage ophold i Center Sandholm og dagligt melde sig til politiet i centeret.
Lovforslaget blev vedtaget af regeringen og Dansk Folkeparti.
Det var en stramning, venstrefløjen i Folketinget ikke kunne stemme for.
Det var og er stadig betænkeligt, at venstrefløjen stemte imod, når man tænker på, at spørgsmålet reelt handlede om viljen til at beskytte grundlæggende frihedsinteresser og beskytte dem, der i dagligdagen kæmper deres egen kamp for ytringsfriheden.
Ved denne lejlighed viste venstrefløjen igen sit sande ansigt.
Nu tyder noget på, at venstrefløjen, eller i hvert fald dele af den, formentlig af populistiske grunde overvejer at stemme for dette lovforslag, som også omhandler personer på tålt ophold.
Det er naturligvis altid trist, når væsentlige politiske afgørelser bliver truffet alene af hensyn til partiernes trang til at opnå regeringsmagten og fremstå som et troværdigt alternativ i befolkningens øjne i forhold til udlændingepolitiske spørgsmål.
Den fornemmelse sidder jeg tilbage med, og mon ikke andre også har tænkt den tanke.
I Dansk Folkeparti har vi med interesse afventet arbejdsgruppens anbefalinger, og vi kan i det store og hele tilslutte os arbejdsgruppens anbefalinger såvel som regeringens endelige lovforslag.
Der skal dog ikke herske tvivl om, at Dansk Folkeparti på en række områder gerne var gået endnu videre, men lovforslaget er overordnet et skridt i den rigtige retning, og det kvitterer vi for.
Det er altafgørende for Dansk Folkeparti, at udlændinge, som vurderes som værende til fare for staten eller grundlæggende samfundsinteresser, bliver udvist og udsendes og permanent nægtes fornyet adgang til Danmark.
Lovforslaget giver bedre mulighed for at udvise disse udlændinge.
Vi ser frem til, at diplomatiske aftaler mellem Danmark og de lande, vi ønsker at kunne udvise til, vil kunne medføre, dels at vi rent faktisk og praktisk kan få udvist uønskede personer, som vi i dag ikke kan udvise, dels at udviste personer frivilligt vil medvirke til udvisning, fordi de kan se, at de formentlig under alle omstændigheder vil blive udvist på sigt.
Dansk Folkeparti finder, at en diplomatisk aftale kan være et relevant og vigtigt redskab til at sikre udsendelse i sager, hvor der i dag har vist sig at være vanskeligheder forbundet med udsendelse.
Det fremgår af lovforslaget, at regeringen lægger vægt på, at statens interesse i at udsende den pågældende i disse sager er særlig stærk og legitimt, og den bemærkning synes jeg at regeringen skal have ros for.
Dansk Folkeparti har tidligere efterlyst brugen af diplomatiske aftaler med henblik på lettere at udvise de omtalte udlændinge fra Danmark.
Derfor er vi naturligvis også tilfredse med den del af lovforslaget.
Men hvis det af forskellige årsager ikke er muligt at udsende en udlænding, der er udvist, selv om den pågældende udlænding må anses for at være til fare for statens sikkerhed, kommer personen på såkaldt tålt ophold her i landet.
Det oplagte eksempel her er igen den omtalte tunesersag.
I den forbindelse lægger lovforslaget op til, at det skal være muligt at anvende elektroniske fodlænker som en foranstaltning til at styrke kontrollen med, om en udlænding på tålt ophold rent faktisk overholder et påbud om at tage ophold i Center Sandholm.
Den mulighed har Dansk Folkeparti også tidligere efterlyst, og nu gennemføres det, dog i en lidt mildere grad, end vi havde forestillet os, men det er et skridt i den rigtige retning.
Lovforslaget indebærer også en ændring i gældende praksis vedrørende processen omkring udvisning af de i lovforslaget omtalte udlændinge.
Det foreslås, at justitsministeren på baggrund af en indstilling fra PET foretager en vurdering af, om en udlænding må anses for at være til fare for statens sikkerhed, og at Integrationsministeriet træffer afgørelse om udvisning af udlændingen på baggrund af justitsministerens farevurdering.
Den foreslåede model indeholder en særlig adgang til domstolsprøvelse af farevurderingen og afgørelsen om udvisning.
I domstolsprøvelsen vil bevismaterialet blive opdelt i lukket og åbent materiale.
Der bliver mulighed for i lukkede retsmøder at fremlægge PET's fortrolige materiale, der ligger til grund for justitsministerens farevurdering.
Udlændingens interesser varetages af en særlig sikkerhedsgodkendt advokat, der ikke må udlevere alle materialerne til udlændingen.
Det nuværende system har betydet, at retsafgørelser er gået imod myndighedernes egne afgørelser, fordi myndighederne ikke har kunnet fremlægge tilstrækkelige oplysninger i retten.
Det vil i fremtiden blive muligt for Politiets Efterretningstjeneste i retten at fremlægge de oplysninger, der kan bevise, at en udlænding må anses for at være til fare for statens sikkerhed, uden at efterretningstjenestens arbejdsmetoder og kilder afsløres.
Det er helt afgørende af hensyn til danske interesser og af hensyn til PET's udenlandske samarbejdspartnere og ikke mindst af hensyn til Danmarks forhold til fremmede magter.
Med den nye model sikres det, at de nødvendige oplysninger kan fremlægges for domstolene i fortrolighed.
Det betyder forhåbentlig, at der kan træffes de nødvendige og korrekte afgørelser.
Dette kan Dansk Folkeparti tilslutte sig.
Tak for ordet.